ഹാജറെടുക്കല്: ജലവൈദ്യുതി മന്ത്രാലയം ഫേസ് സ്കാന് പദ്ധതി നടപ്പാക്കുന്നു കുവൈത്ത് സിറ്റി: ജീവനക്കാരുടെ ഹാജറെടുക്കാന് പഞ്ചിങ്ങിന് പകരം ജല വൈദ്യുതി മന്ത്രാലയം ഫേസ് സ്കാന് പദ്ധതി നടപ്പാക്കുന്നു. മന്ത്രാലയത്തിലെ 150 ജീവനക്കാരിലാണ് ഇത് ആദ്യഘട്ടത്തില് പരീക്ഷിച്ചത്. ഫലപ്രദമാണെന്ന് കണ്ടാല് മന്ത്രാലയത്തിലെ 25,000ത്തിലേറെ ജീവനക്കാരുടെ ഹാജര് രേഖപ്പെടുത്താന് ഇനി പഞ്ചിങ്ങിന് പകരം മുഖം സ്കാന് ചെയ്യുന്ന യന്ത്രം ഉപയോഗിക്കും. ജോലിക്കെത്തുന്ന ജീവനക്കാര് പ്രത്യേക സ്കാനറില് മുഖം കാണിക്കണം. ഉപകരണം മുഖം തിരിച്ചറിഞ്ഞാല് പച്ചനിറത്തിലുള്ള വെളിച്ചം തെളിയും. അതിനുശേഷം ഓഫിസില് കയറാം. പുറത്തിറങ്ങുമ്ബോഴും ഉപകരണത്തില് മുഖം കാണിക്കണം. കഴിഞ്ഞ വര്ഷം എണ്ണ മന്ത്രാലയത്തില് ഫേസ് സ്കാന് സംവിധാനം വിജയകരമായി നടപ്പാക്കിയിരുന്നു.ഘട്ടംഘട്ടമായി എല്ലാ സര്ക്കാര് വകുപ്പുകളിലും നടപ്പാക്കാനാണ് അധികൃതര് ലക്ഷ്യമിടുന്നത്. കോവിഡ് പ്രതിസന്ധി ആരംഭിച്ച ഘട്ടത്തില്തന്നെ സ്പര്ശനം മൂലം വൈറസ് പടരാതിരിക്കാന് എണ്ണമന്ത്രാലയം ഹാജറെടുക്കലിന് ഫേസ് സ്കാനിങ് ഏര്പ്പെടുത്തിയിരുന്നു. ലളിതവും ഫലപ്രദവുമാണ് ഇതെന്നാണ് വിലയിരുത്തല്. ഒന്നോ രണ്ടോ സെക്കന്ഡുകള് മാത്രമാണ് സ്കാനിങ്ങിന് ആവശ്യമുള്ളത്. ഇടക്കിടെ ഡിവൈസ് അണുമുക്തമാക്കേണ്ട ആവശ്യവുമില്ല. എല്ലാ വകുപ്പിലും മുഖം സ്കാന് ചെയ്യുന്ന സംവിധാനമൊരുക്കാന് വിവിധ സര്ക്കാര് ഏജന്സികള് തയാറെടുപ്പ് ആരംഭിച്ചതായാണ് വിവരം. ഇൗ വര്ഷം വിവിധ മന്ത്രാലയങ്ങള് ഇൗ സംവിധാനത്തിലേക്ക് മാറിയേക്കും. ഒാരോ തൊഴിലാളിയും കൃത്യസമയത്ത് ഒാഫിസിലെത്തുന്നുവെന്നും നിശ്ചിത സമയം വരെ ഡ്യൂട്ടിയിലുണ്ടെന്നും ഉറപ്പാക്കാനാണ് നേരത്തെ പഞ്ചിങ് ഏര്പ്പെടുത്തിയത്. എന്നാല്, പഞ്ചിങ്ങില് കൃത്രിമം കാണിച്ചതും യന്ത്രം കേടുവരുത്തിയതുമായ നിരവധി സംഭവങ്ങള് റിപ്പോര്ട്ട് ചെയ്തു. പഞ്ചിങ്ങിനെതിരെ ചില ജീവനക്കാര് പ്രതിഷേധം ഉയര്ത്തുകയും ചെയ്തു. ഫേസ് സ്കാനിങ് കൂടുതല് കൃത്യമായ വിവരം നല്കുമെന്നും കൃത്രിമത്തിനുള്ള സാധ്യത കുറക്കുമെന്നുമാണ് അധികൃതരുടെ പ്രതീക്ഷ. ഫേസ് സ്കാനര് സിവില് സര്വിസ് കമീഷനുമായി ബന്ധിപ്പിച്ചേക്കും. അതോടെ ഹാജര് വിവരങ്ങള് സിവില് സര്വിസ് കമീഷനും ലഭ്യമാകും.